Em dic Jaume i tinc 57 anys.
Sóc jo qui parla, però a través de la Roseta, educadora social
i responsable de l'àrea artística del Centre Ocupacional Sínia.
Tinc paràlisi cerebral des que vaig néixer i avui ella serà la meva veu.
Potser us preguntareu si no és contradictori que algú que no parla
com ho fa la majoria, hagi estat un dels artistes que ha col·laborat
en la comunicació del projecte.
No ho és.
Tots som iguals i tots som diferents.
A més, ha estat una feina en equip!
Aquesta és una òpera feta amb el barri i havíem d'aconseguir
que se n'assabentés tothom.
Per crear els cartells i les postals, ens vam ajuntar entitats
del Raval acostumades a fer art.
Hem co-creat persones del Centre Ocupacional Sínia, un centre d'activitats
per a persones amb diversitat funcional com jo, i estudiants de l'Escola Massana.
Amb el suport de l'artista Curro Claret, vam començar un procés
d'experimentació artística amb total llibertat, on l'única limitació per
part del Liceu era fer servir una base fotogràfica, per seguir l'estil de
la resta de cartells de la temporada.
Va ser un procés on cadascú aportava una capa nova: les futures dissenyadores
feien fotos d'espais representatius del Raval que ens inspiraven,
i nosaltres les interveníem amb ceres, aquarel·les i retoladors.
En plena pandèmia, elles van ser els nostres ulls i les nostres mans
al carrer, per després començar a trobar-nos en persona amb precaució.
En van acabar sortint no un, sinó quatre cartells!
A part dels cartells, per informar sobre el dia a dia del projecte,
es va crear un butlletí mensual.
Diversos mediadors del Servei de Mediació Comunitària i Intercultural de
Ciutat Vella han ajudat a locutar els butlletins en àrab, tagàlog, urdú i bengalí.
I no només era important compartir el com s'ha fet l'òpera amb tot
el barri, sinó també la pròpia història que explica la Gata Perduda.
Pensant especialment en tot aquell públic amb discapacitat intel·lectual,
cognitiva o que no controla l'idioma.
S'ha resumit el llibret original en un llenguatge senzill.
Tot això per intentar que, realment, aquesta òpera arribi
a totes les persones del Raval.